17 मार्च 2013। तय कार्यक्रम के अनुसार मैं अपने साथी खीरेन्द्र यादव के साथ सबेरे मोटर सायकिल पर जगदलपुर के लिये निकलता हूँ। निकलने के पहले लालाजी के अनुज को फोन पर यह बता देता हूँ कि हम कोंडागाँव से निकल रहे हैं। वे, विनय जी और कल्पना जी घर पर मिल जायें तो मेरा काम हो जायेगा। वे आश्वस्त करते हैं कि वे सब घर पर मिल जायेंगे। लगभग दो घन्टे बाद हम जगदलपुर पहुँचते हैं और सीधे लालाजी के घर पर ही रुकते हैं। हमें थोड़ा-सा विलम्ब हो गया था। उनके भोजन का समय हो चला था। मैं यह जानता था इसलिये हम दोनों ने उनके कमरे में प्रवेश करने की बजाय उनके अनुज के कमरे में प्रवेश किया और कल्पना जी वहीं पर वह झोला उठा लाईं। झोले में से मैंने अपने काम की सामग्री निकाल ली और उन्हें गिन कर अपने झोले में रख लिया। इस बीच लालाजी भोजन से निवृत्त हो चुके थे। मैंने मौका अच्छा जान कर उनके कमरे में प्रवेश किया। इस बार उन्हें मुझे पहचानने में अधिक देरी नहीं लगी। मेरे प्रणाम करते ही वे मुझे पहचान गये और अपनी खटिया पर बैठने को कहने लगे। मैं बैठ गया। वे कहने लगे, आप आये आनन्द आ गया। फिर पूछने लगे, और सब ठीक है? मैंने हाँ में सिर हिलाया और जी कहा। वे कहने लगे, आप आते हैं तो आनन्द आ जाता है। आप तो हरिहर वैष्णव हैं न। अपने आदमी हैं आप। मैं आपको याद करता रहता हूँ ; लेकिन आपके आने पर मैं हरिहर वैष्णव को भूल जाता हूँ और उस आनन्द को ग्रहण करता हूँ। मैं तो कोंडागाँव जाता रहा हूँ। फिर पूछने लगते हैं, इन दिनों क्या लिख-पढ़ रहे हैं आप? मैं कहता हूँ, आप पर केन्द्रित पुस्तक पर काम कर रहा हूँ। इसी सिलसिले में यहाँ आया था। वे कहते हैं, अच्छा, ठीक है। फिर बताने लगते हैं, मेरे परिजन मेरा बहुत ध्यान रखते हैं। मैं चल-फिर नहीं पाता। आँखें कमजोर हो गयी हैं। पढ़-लिख भी नहीं पाता। 93 वर्ष का हो गया हूँ, न। वे बोलते रहते हैं और मैं सुनता रहता हूँ। अन्त में वे कहते हैं, और सब ठीक है? मैं पुन: सिर हिला कर हाँ में जवाब देता हूँ और उन्हें प्रणाम कर बाहर निकल जाता हूँ ताकि वे आराम कर सकें। भोजन के बाद आराम करने की उन्हें आदत है, यह मैं अच्छी तरह जानता हूँ।